Anno Domini millesimo quadringentesimo quinquagesimo tertio, statuta sunt haec apud Cistercium duodecima die mensis septembris, in eiusdem Cisterciensis Ordinis Capitulo generali. ORATIONES 1.  Pro beatissimo … *etc. ut in anno* 1449. 2.  Praeterea pro christianissimo… *etc. ut in anno* 1449 3.  Insuper pro burgensibus… *etc. ut in anno* 1449. 4.  Ceterum pro pace… *etc. ut in anno* 1449. 5.  Postremo pro felicis… *etc. ut in anno* 1449. [DIFFINITIO] GENERALIS 6.  Cum Ordo noster… *etc. ut in anno* 1449. ELECTIONUM CONFIRMATIONES 7.  Electionem, promotionem et confirmationem fratris Petri Villageys, monachi et prioris monasterii de Busayo, per dominum Robertum abbatem de Insula Ordinis Cisterciensis, Lucionensis dioecesis, commissarium reverendi patris domini Philippi abbatis Claraevallis, immediati patris abbatis dicti monasterii de Busayo, rite et canonice per viam scrutinii factas et celebratas, prout in decreto, cui praesentes annectuntur, plenius continetur, praesens generale Capitulum ratificat, approbat et confirmat. 8.  Ad idem pro fratre Ioanne Davangon, s. th. bacc. formato per priorem monasterii de Busayo, commissarium domini abbatis dicti monasterii de Busayo, etc., in abbatem de Villanova electo. 9.  Ad idem pro fratre Ioanne Peletier per abbatem de Castellariis commissarium reverendi patris domini abbatis Claraevallis in abbatem de Valentia electo. 10.  Ad idem pro fratre Ioanne de Serreriis per dominum abbatem Bonaevallis, Viennensis dioecesis, in abbatem monasterii de Mansiada electo, et translato a monasterio Vallis benedictae ad monasterium praedictum de Mansiada. 11.  Ad idem pro fratre Ioanne de Serreriis alias Charleti monacho et cellerario Bonarum vallium, Viennensis dioecesis, per dominum abbatem eiusdem monasterii Bonarum vallium in abbatem monasterii de Valle benedicta electo. 12.  Ad idem de electione fratris Iacobi de Lanis facta per abbatem de Benedictione Dei, commissarium domini abbatis Pontigniaci, ad monasterium de Cadunio, praesens Capitulum *auctoritas,* confirmat et approbat. 13.  Ad idem pro fratre Petro de Sagiaco monacho Francarum [Vallium], Nemausensis dioecesis, per dominum abbatem de Mansiada, patrem abbatem monasterii de Sinaqua, praesens Capitulum generale confirmat et approbat. 14.  Ad idem pro fratre Ioanne de Terdingen in abbatem de Alba per abbatem Novi Campi confirmato. [COMMISSIONES] 15.  Generale Capitulum committit abbati Grandissilvae, s. th. pr., et magistro Guillelmo de Fabariis, similiter s. th. pr., ac regenti collegii Sancti Bernardi Tholosae, quatinus capellam sancti Sudarii ac ipsum sanctum Sudarium monasterio de Cadunio pertinens tenere, regere et tueri, donec super hoc aliter per generale Capitulum ordinatum fuerit, habeant in plenaria Ordinis potestate, decernens idem Capitulum in huiusmodi negotio legitimos esse procuratores ipsius Capituli et Ordinis cum potestate substituendi. 16.  Committitur abbatibus de Pinu et de Valentia, Pictaviensis dioecesis, quatinus se informent de contractu facto inter abbatem et conventum Bonae vallis eiusdem dioecesis, et Ioannem Moraul et Ioannem eius filium ex parte una, et Petrum Rousselli, Natalem, Ioannem et *Guillelmum* Rouselli filios dicti Petri ex altera, de quibusdam haeritagiis, si sint pro eodem monasterio Bonae vallis utiles et fructuosi, et super hoc habeant informare generale Capitulum citius quam potuerint. 17.  Praecipitur per generale Capitulum abbati de Stamedio, Tarentasiensis dioecesis, quatinus infra festum Omnium Sanctorum proxime venturum habeat cum debitis provisionibus ad studium Parisiense unum scolarem, et ibidem teneat sub poena dupli expensarum, committendo abbati Altaecumbae quatinus praesens decretum eidem abbati intimet, ad hoc implendum compellat sub excommunicationis poena, monitione praevia. 18.  Ad idem committitur abbati de Alna pro abbate de Valle Sancti Lamberti, sub excommunicationis poena. 19.  Ad idem de monasterio Cariloci Lingonensis, committitur abbati de Theoloco. 20.  Ad idem de Theoloco praecipitur. 21.  Generale Capitulum committit abbati de Reliquiis, s. th. bacc. formato, et fratri Oliverio monacho monasterii de Precibus, s. th. bacc. et collegii Sancti Bernardi Parisius regenti, quatinus omnes abbates et Ordinis personas utriusque sexus, quos et quas in aliquibus pecuniarum summis vel rebus aliis abbati de Villa nova, s. th. bacc. formato, et eius conventui invenerint obligari aut debito modo teneri, per censuras Ordinis et alias iuris et iustitiae vias, ad satisfaciendum eisdem abbati et conventui de Villa nova viriliter et debite, in plenaria Ordinis potestate compellant. 22.  Ad idem pro abbate de Caricampo, abbatibus de Longovillari et de Laude. 23.  Ad idem committitur pro abbate de Noa, abbatibus de Bono portu et de Mortuo mari contra abbatem de Brolio Benedicti. 24.  Ad idem pro cellerario Sancti Bernardi committitur abbatibus de Trisayo et de Busayo, contra abbatem de Moroliis. 25.  Committitur per generale Capitulum abbati de Bolbona, quatinus se informet an contractus factus aut faciendus inter abbatem de Grandisilva, s. th. pr., et eius conventum ac partes nominatas in ipso contractu, sive litteris, cui praesentes annectuntur, sit utilis et fructuosus pro dicto monasterio Grandissilvae, et id quod invenerit generali Capitulo intimare citius quam poterit non omittat. 26.  Commissionem abbati monasterii Bonaecumbae, Ruthenensis dioecesis, alias a Capitulo generali datam super visitatione, reformatione et correctione monasterii monialium Elnonensis, Vabrensis dioecesis, praesens generale Capitulum usque ad tempus in dicta commissione praefixum confirmat, mandatque sortiri suum effectum, sine praeiudicio patris abbatis de Silvanesio. 27.  Committitur fratri Ioanni, s. th. pr., ac collegii sancti Bernardi Tholosae magistro regenti, quatinus se informet, utrum contractus, cui praesentes annectuntur, sit fructuosus et utilis pro monasterio Grandissilvae, et super hoc quam cito poterit Capitulo generali rescribat. 28.  Committitur per generale Capitulum abbati de Bonavalle Viennensi, quatinus videat et scrutetur ac quam cito poterit referendo certificet generale Capitulum, an necesse et fructuosum sit quod aliquae terrae infructuosae et steriles monasterii Vallis crescentis ad censum annuum et in emphiteosim tradantur, in ipsius Ordinis potestate et abbatum de Provincia. 29.  Generale Capitulum committit abbati de Bonavalle Viennensi quatinus monasterium de Silvacana recuperare satagat cum iocalibus et bonis mobilibus et immobilibus dicti monasterii, ubicumque detineri scire poterit, quodque tres religiosos de abbatiatu dicti monasterii contendentes, auditis et examinatis iuribus eorum compescat, et illum quem potius ius habere invenerit dicto monasterio praeficiat. 30.  Ad audientiam generalis Capituli pervenit quod vacante monasterio de Bella aqua, Claromontensis dioecesis, ibidem de mandato domini episcopi Bersabeensis administratoris monasterii de Montepetroso, cui subiicitur idem monasterium de Bella aqua, contra papalia et Ordinis instituta ad novum abbatem instituendum processum est. Eapropter committitur per idem generale Capitulum abbati monasterii Loci regii, quatinus ad dictum monasterium de Bella aqua quam citius poterit accedens ibidem se informet de modo et forma quibus processum ad dictam electionem, necnon et de sufficientia electi ac de circumstantiis aliis dictae electionis et institutionis, et quia dictus abbas fuerat ad praesens generale Capitulum citatus, in quo non comparuit, nec fidem fecit de decreto suae electionis et institutionis, propterea ipsum Capitulum declarat eum contumacem, mandatque dicto abbati de Loco regio, quatinus eidem promoto intimet quod generale Capitulum reputavit et reputat eum contumacem, nec abbatem eum reputat, cum eidem Capitulo non constiterit de iuribus suis et promotione, et quidquid idem abbas invenerit actum et factum contra Ordinis instituta, domino Cistercii vel Capitulo generali quam cito potuerit mittere non omittat. 31.  Generale Capitulum committit abbati de Albis petris, quatinus videat utrum contractus facti inter abbates de Albiniaco et nominatos in contractibus quibus praesentes annectuntur, sint utiles et fructuosi pro eodem monasterio, et referat Capitulo generali quod super hoc invenerit. 32.  Ad idem pro abbate de Columna. 33.  Generale Capitulum committit abbati Sancti Bernardi de Valentia, quatinus cogat et per censuras Ordinis compellat abbates videlicet de Populeto, de Sanctis Crucibus, de Valle digna, de Berola, de Petra, de Rota, de Sancta Fide, et de Bonifassello ad mittendum scolares suos ad studium Tholosae cum debitis provisionibus secundum formam Benedictinae et Ordinis ; compellat abbatem de Populeto ad mittendum tres scolares, de Sanctis Crucibus duos, de Valle digna duos, de Berola unum, de Petra unum, de Rota unum, de Sancta Fide unum, et de Benifassello unum, in plenaria ipsius Capituli generalis potestate. 34.  Domino Claraevallis committit generale Capitulum facultatem et auctoritatem, in plenaria Ordinis potestate, audiendi et fine debito terminandi causam electionis, provisionis et controversiae super monasterio Fontisfrigidi, existentem inter Ioannem Magdele abbatem monasterii Fossae novae electum in abbatem monasterii Fontisfrigidi praedicti et fratrem Martialem de Rouha gerentem se pro abbate eiusdem monasterii Fontisfrigidi et super statuendis ab eodem parti succumbenti silentium perpetuum imponendi. 35.  Generale Capitulum committit abbati de Superato visitationem et reformationem omnium monasteriorum Ordinis utriusque sexus in Galetia existentium, ac receptionem contributionum, cum aliis clausulis opportunis per dominum Cistercii latius explicandis, secum assumpto magistro Iacobo de Balerna, s. th. pr., in plenaria Ordinis potestate. 36.  Ad idem committitur abbati de Sacramenia, pro monasteriis Hispaniae. 37.  Ad idem committitur abbati de Alcobatia in regno Portugalliae, pro monasteriis et militiis ipsius regni. 38.  Abbatibus de Tribus Fontibus et de Longo vado ac cuilibet ipsorum in solidum committitur per generale Capitulum, quatinus omnes et singulas Ordinis utriusque sexus personas, quas repererint obligatas seu quovis modo teneri abbati et monasterio Claraevallis Lingonensis dioecesis in quibuscumque pecuniarum summis seu rebus aliis ad satisfaciendum eisdem abbati et monasterio Claraevallis per censuras Ordinis viriliter cogant et compellant, in ipsius Ordinis plenaria potestate. 39.  Ad idem pro monasterio Altifontis committitur abbatibus Claraevallis et Trium fontium. 40.  Generale Capitulum committit abbatibus de Alta crista et de Alta ripa, Lausannensis dioecesis, ad reformandum, visitandum et corrigendum omnes excessus monasterii et personarum monasterii de Tela, prope Lausanam, eiusdem dioecesis, in ipsius Ordinis plenaria potestate. 41.  Capitulum generale committit abbati Altae cristae, quatinus visitet et reformet monasterium monialium Bellae vallis Lausannensis dioecesis, dehinc ad proximum quinquennium. 42.  Generale Capitulum committit abbatibus de Bullione et de Monte Sanctae Mariae ut super depositione facta abbatis de Cheseriaco ab abbatiali dignitate per dominum Claraevallis, de persona fratris Antonii Vicedin eiusdem abbatis de Cheseriaco, eumdem fratrem Antonium Vicedin audiant et ulterius se informent de vita et regimine ipsius, si aliquid voluerit dicere se defendendo aut alias, et eo audito in defensionibus suis, citent eum coram domino Cistercii ad comparendum, auditurum, quid super praemissis sententiaverit idem dominus Cistercii, eum absolvendo, aut depositum declarando debere permanere, super quo plena auctoritas eidem domino Cistercii dictum generale Capitulum confert praesentium tenore, omnibus factis et faciendis sumptibus et expensis praefati monasterii de Cheseriaco. 43.  Generale Capitulum committit abbati de Bonavalle Viennensi, quatinus se informet de bonis alienatis per abbatem Sinaquae in iocalibus, censibus, servitiis, terris, possessionibus et domibus, et si invenerit esse alienata in damnum dicti monasterii Sinaquae faciat reverti et revocari per quascumque iustitias. 44.  Generale Capitulum committit abbati de Porta cœli, Constantiensis dioecesis, quatinus se informet da transmutatione monasterii monialium Hortus Dei, Basileensis dioecesis, utrum debite abbas de Lutzella removerit moniales dicti monasterii et posuerit religiosos, et de consensu fundatorum, et si ita invenerit, ipsam transmutationem auctoritate Capituli generalis confirmet et approbet, et quid actum fuerit sequenti Capitulo remittat. 45.  Generale Capitulum informatum de et super variis defectibus et signanter de inobedientia et rebellionibus sororis Odiliae ac sororum suarum monasterii Vallis Sancti Bernardi prope Diest domino Cistercii immediate subiecti ; abbatibus de Villari, de Loco Sancti Bernardi et de Nizella, domini Cistercii commissariis, multipliciter factis, huiusmodi defectus, inobedientias et rebelliones impunitas relinquere non intendens, abbatibus de Alna et de Valle Dei, Leodiensis dioecesis, committit quatinus quantocius poterunt, ad ipsum monasterium se transferant praefatasque sorores in primis a sententiis excommunicationis, quas incurrerunt, absolvant, ipsamque Odiliam magis culpabilem, ablato velo de capite, in levi culpa cum pane et aqua ter in hebdomada cum regulari disciplina, reliquas vero sorores suas minus culpabiles in pane et aqua et disciplina singulis feriis quartis et sextis dehinc ad festum beati Andreae ponant, ipsoque termino elapso pro honore monasterii et intuitu parentum ipsarum sororum, et ut de cetero religiosius cum omni humilitate et obedientia vivant ab huiusmodi poenitentiis dictas sorores absolvant ipsasque, si et in quantum indiguerint et opus fuerit, rehabilitent, et ad omnes honores, officia, gradus, voces, actus legitimos et dignitates Ordinis restituant in plenaria Capituli generalis potestate. 46.  Generalis Capituli complectitur providentia, ut sinistre informatum per ipsum constituta, diffinita et ordinata, praesertim cum exinde dissensiones et scandala prodire credantur, prout ex debito pastoralis officii tenetur, revocet et in irritum reducat, sicuti rerum, locorum et temporum qualitate digesta pro conservatione religionis ac monasteriorum et locorum religiosorum in eisdem degentium id conspicit consultius expedire. Licet igitur in novissimo Capitulo anno Domini 1452 apud Cistercium in mense septembri celebrato, per sinistram informationem factae fuerint diffinitiones tenores sequentes continentes : Generale Capitulum decernit et declarat sororem Isabellam de Sancto Georgio monialem monasterii de Laceydia ob suorum enormitatem scelerum, suis exigentibus demeritis, ab eodem professionis monasterio sine spe reversionis eliminandam penitus et emittendam. Item, generale Capitulum sufficienter informatum de criminibus et vita detestabili abbatissae modernae monasterii de Laceydia extra muros civitatis Valentiae, ipsam a statu et dignitate abbatiali deponit ac depositam fore decernit committendo abbatibus Morimundi et Sanctarum Crucium, s. th. pr., et eorum cuilibet, quatinus quam cito fieri poterit dictam depositionem declarent, ac novam abbatissam inibi praeficiant et instituant auctoritate eiusdem Capituli, et in ipsius plenaria potestate, invocato etiam ad praemissa, si opus est, auxilio brachii saecularis. Nihilominus quia postmodum dominus Cistercii, auctoritate generalis Capituli fungens, fide digna plurimorum relatione multiplicibus notabilium personarum rescriptionibus plurimum informatus, quod ex diffinitionibus praedictis, si executioni demandarentur, et suum sortirentur effectum ac illarum praetextu quamplurimae inde dissensiones, rixae et scandala in praefato monasterio de Laceydia, necnon nedum inter personas eiusdem monasterii, sed et inter laicas et saeculares orirentur, commisit venerabilibus Populeti et Sanctarum Crucium abbatibus, quatinus quam citius possent ad ipsum monasterium de Laceydia accederent, seque fideliter et secrete informarent de moribus, vita et regimine spirituali et temporali tam praefatarum monialium quam ipsius abbatissae, et si per debitam informationem ipsas repererint insontes et innocentes de et super defectibus et criminibus ac praefatum generale Capitulum fuisse sinistre informatum, non obstantibus praefatis statutis, ordinationibus et diffinitionibus ipsius Capituli, quas idem dominus Cistercii bene rationabiliter et iuste, ut poterat, praefatis scandalis obviando, quae verisimiliter oriri timebantur, et iam de facto oriebantur, cassavit, revocavit et annullavit, ipsam abbatissam in sua dignitate abbatiali restituerent, et alia in *praemissis* facerent et ea tangentibus quae facienda essent et facere deberent secundum Ordinis regularia statuta. Visis igitur praefatis revocationibus, cassationibus et annulationibus praedicarum diffinitionum per dominum Cistercii factis ; visisque commissionibus eiusdem domini Cistercii eisdem abbatibus super praemissis et eorumdem circumstantiis datis ; visisque denique, inspectis studiose et diligenter examinatis omnibus et singulis processibus, informationibus, constitutionibus, ordinationibus, restitutionibus, absolutionibus, provisionibus, sententiis et executionibus per praefatos abbates virtute praedictarum commissionum domini Cistercii quomodolibet factis, generale Capitulum matura deliberatione praevia, ex certa scientia et causa cognita, praefatas diffinitiones superius praenotatas, ac alias quascumque cartas visitationum, provisiones, excommunicationum fulminationes, constitutiones et ordinationes per abbatem Morimundi in ipso monasterio et personis eiusdem absque facultate et auctoritate speciali domini Cistercii aut Capituli generalis quomodolibet factas, revocat, cassat et penitus annullat ac nullius roboris et efficaciae fore declarat, prout et quemadmodum ipse dominus Cistercii, ut praemissum est, revocavit, cassavit et penitus annullavit, omnesque et singulos processus, informationes, constitutiones, ordinationes, restitutiones, absolutiones, promotiones, sententias et executiones per praefatos abbates Sanctarum Crucium et Populeti factas ratificat, confirmat et approbat tenore praesentis diffinitionis, ac plenarie suos debere sortiri effectus decernit et declarat cum omnibus inde secutis, sororibus Aldoncae Ciffre ac omnibus aliis sibi adhaerentibus quomodolibet super praedicto abbatiatu eiusdem monasterii et dispositione eiusdem, sub poena carceris et eliminatione a monasterio, perpetuum silentium imponit, ipsamque abbatissam ac sibi adhaerentes in expensis rationabilibus per praedictam abbatissam occasione praedictorum factis et per praedictos abbates rationabiliter taxandis condemnat, et ad solvendum et restituendum eidem abbatissae super bonis mobilibus et immobilibus eisdem sorori Aldoncae et eidem adhaerentibus ad vitam quomodolibet deputatis, per censuram et alia iuris et iustitiae remedia per eosdem abbates statuit et ordinat compelli. Venerabilibus Vallis dignae et Sancti Bernardi Valentiae monasteriorum abbatibus tam coniunctim quam divisim firmiter idem Capitulum dans in mandatis, in virtute sanctae obedientiae, quatinus quam citius commode poterunt ad praedictum monasterium accedentes praesentem diffinitionem omnibus et singulis praefati monasterii regularibus personis in capitulo eiusdem monasterii propter hoc specialiter congregandis intiment, denuntient, declarent et publicent, et auctoritate generalis Capituli abbatissam et omnes regulares personas dicti monasterii de Laceydia per censuram Ordinis omnimodam, quotiens opus fuerit, ad observationem omnium et singulorum praemissorum arctent et compellant ac inviolabiliter observari faciant, quacumque contradictione non obstante, invocato ad praemissa exsequenda, si opus fuerit, quorumcumque iudicum ecclesiasticorum et saecularium auxilio et favore. Omnibus autem et singulis dicti monasterii monialibus et regularibus personis idem Capitulum firmiter dat in mandatis, in virtute salutaris obedientiae ac sub poena conspiratricum, quatinus praefatae Castellanae Cathala dicti monasterii abbatissae reverentiam et honorem devotum exhibeant ac eidem tamquam earumdem verae abbatissae et nulli alteri pareant et obediant. 47.  Generale Capitulum sufficienter informatum super conspirationibus, contentionibus, divisionibus et *perturbationibus* per sorores Aldoncam Ciffre et Brigidam Bon principaliter, ac quasdam alias moniales monasterii de Laceydia extra muros civitatis Valentiae, in ipso monasterio ac contra abbatissam eiusdem, in dedecus Ordinis, ipsius monasterii et personarum eiusdem perturbationem et populi scandalum multipliciter ac nimium frequenter perpetratis, venerabilibus Populeti et Sanctarum Crucium abbatibus, tam coniunctim quam divisim, committendo praecipit et mandat in virtute salutaris obedientiae, quatinus pro pace, quiete et tranquillitate ipsius monasterii, dictarum conspirationum minus culpabiles secundum exigentiam culpae et prout viderint expedire puniant et corrigant, praefatas vero Aldoncam Ciffre et Brigidam Bon tamquam actrices et capitales praedictarum conspirationum, contentionum, divisionum et perturbationum, separative et disiunctim ad alia nostri Ordinis monasteria Arragoniae, Valentiae vel Cataloniae cum parte et portione bonorum mobilium et immobilium eisdem ad vitam deputatorum et concessorum auctoritate domini Cistercii et Capituli generalis, quam citius poterunt, etiam si opus fuerit, cum invocatione auxilii quocumcumque iudicum ecclesiasticorum et saecularium transmittere et destinare non omittant, ad ipsum monasterium de Laceydia nullatenus dehinc reversuras absque speciali licentia et consensu eiusdem domini Cistercii, dicti monasterii immediati patris abbatis. 48.  Generale Capitulum sicut et bonorum religiosorum merita quantum in se est non relinquit irremunerata, sic et dissolutorum excessus, deordinationes graviaque scelera et crimina nullatenus intendens relinquere impunita, venerabilibus Populeti et Sanctarum Crucium monasteriorum abbatibus tam coniunctim quam divisim committendo districte praecipit et mandat in virtute salutaris obedientiae, quatinus diligentius quam poterunt se fideliter et secrete informent de et super omnibus et singulis defectibus, deordinationibus, sceleribus, criminibus et aliis casibus gravibus in articulis huic diffinitioni annexis diffusius expressis et tactis, et si per debitam informationem invenerint fratrem Franciscum Gormer, monachum monasterii Sancti Bernardi, Valentiae dioecesis, in ipsis articulis expressum et nominatum tales et tantos excessus, deordinationes, scelera, crimina et casus commisisse, invocato, si opus fuerit, auxilio brachii saecularis, auctoritate domini Cistercii et Capituli generalis indispensabiliter ipsum capiant seu capi faciant, sumptibus et expensis rationabilibus dicti monasterii Sancti Bernardi, ac in aliquo alio nostri Ordinis monasterio partium illarum, cum pane et aqua ter in hebdomada, districtis carceribus mancipent et tradent, nullatenus inde liberandum absque domini Cistercii licentia speciali. REHABILITATIONES 49.  Ad humilem supplicationem abbatis Caroliloci generale Capitulum misericorditer dispensat cum fratre Guillelmo de Donnomartino, monacho eiusdem monasterii in ordine sacerdotali constituto, quod non obstante animi levitate et inimico humani generis suadente, per quinque septimanas vel circiter habitu regulari reiecto apostataverit, et ad cor reversus poenitentiam peregit, ad omnes Ordinis gradus, voces, dignitates et officia, etiam abbatiali dignitate inclusa, si ad hanc eum vocari suis exigentibus meritis contigerit, et sui abbatis concurrerit assensus, admitti valeat et assumi. 50.  Ad idem pro fratre Phamie de la Ronsière presbytero monacho monasterii de Benedictione Dei, qui ultra licentiam sibi datam vagavit per duos dies et excommunicatus se divinis immiscuit unam missam celebrando. 51.  Ad idem pro fratre Nicolao de Sancto Gangulpho, monacho Firmitatis, qui apostatavit fere per tres annos, abbatiali dignitate inclusa. 52.  Ad humilem supplicationem abbatis de Bullione generale Capitulum misericorditer dispensat cum fratre Roberto de Namurco, monacho dicti monasterii de Bullione, ut non obstante sententia excommunicationis et irregularitatis, quas contraxit sacros ordines in apostasia recipiendo, et in eisdem etiam ministrando, possit et valeat in eisdem ordinibus deinceps officiare et ministrare. 53.  Ad humilem supplicationem abbatis de Vallibus Sernaii generale Capitulum benigne dispensat cum fratre Gerardo de Dordanno, monacho suo, qui licet ultra triennium sibi praefixum extra monasterium tribus aut quatuor diebus manserit celebrando, ad omnes, etc. 54.  Generale Capitulum benigne et misericorditer dispensat cum fratre Guillelmo Grosseb, monacho monasterii de Rautenhaslach, ut non obstantibus sententiis excommunicationum quas contraxit sacrum ordinem recipiendo sine licentia sui abbatis, et recepit etiam ipsum ordinem non aetate competenti, possit et valeat suam primam missam celebrare ac de cetero alias missas. [DIFFINITIONES] SPECIALES. 55.  Ad supplicationem religiosi viri Gaufridi de Constantino, s. th. bacc. formati, monachi monasterii de Alneto, generale Capitulum cupiens ad honorem Ordinis et sublevationem expensarum dicti monasterii de Alneto fiendarum pro licentia dicti baccalarii, benigne remittit eidem monasterio contributiones usque ad quinquennium per generale Capitulum imponendas, ad expensas dicti baccalarii in proxima licentia exponendas et convertendas. 56.  Generale Capitulum combustioni et desolationi monasterii de Albis petris compatiens, usque ad quinquennium contributiones eiusdem monasterii ad tres florenos monetae Capituli generalis misericorditer relaxat et moderatur. 57.  Ad idem pro abbate de Bono radio usque ad quinquennium, pro duobus florenis. 58.  Ad idem pro monasterio Sacrae cellae in toto usque ad quinquennium, absolvendo abbatem et officiarios ab omnibus sententiis. 59.  Ad audientiam generalis Capituli pervenit quod reverendus pater et nobilis vir dominus Petrus de Combernis, episcopus Ebroicensis et administrator monasterii de Obasina, contra papalia, generalis Capituli et Ordinis instituta, monasteriis eidem monasterio de Obasina subiectis, inquietationes, molestias et gravamina usque modo intulit et inferre minatur ; idcirco committit idem Capitulum abbati Fossae novae, s. th. pr., ac in romana Curia procuratori generali, quatinus praefatum episcopum administratorem praefati monasterii de Obasina moneat, ne contra praefata Ordinis instituta et libertates ac consuetudines ipsius Ordinis, abbates et conventus subditos eidem monasterio de Obasina gravare, quomodolibet molestare aut exactionari praesumat ; quod si secus fecerit, idem procurator contra eum in Curia romana viriliter et exacte procedat, eumdem insuper monendo debite quatinus contributiones eidem monasterio de Obasina per generale Capitulum impositas et imponendas sine dilatione commissariis eiusdem Capituli tradat et solvat, sub poenis in papalibus et ipsius Ordinis statutis contentis ac interdicti ponendi in dicto monasterio, et nihilominus si solvere neglexerit, ut praemissum est, in Curia romana contra eum et eiusdem monasterii officiarios procedere non omittat, in ipsius generalis Capituli plenaria potestate. 60.  Ad idem pro episcopo Bethsabensi, administratore monasterii de Montepetroso. 61.  Generale Capitulum decernit fratrem Nicolaum Berelli qui personaliter, prout apparuit, ad idem fuerat debite citatus, et non comparuit, inobedientem et rebellem, et propter eius contumaciam ipsum esse excommunicatum, cassatque irritat et annullat pensionem quinquaginta libras turonenses alias eidem fratri Nicolao Berelli per idem generale Capitulum assignatam et confirmatam. 62.  Generale Capitulum debite informatum quod contractus plurimi in praeiudicium et gravamen monasterii de Mansiada per ultimum abbatem eiusdem monasterii et nonnullas saeculares personas, de pluribus haereditagiis ad dictum monasterium de Mansiada pertinentibus, facti fuerunt, mandat abbati de Bonavalle Viennensi, patri abbati immediato eiusdem monasterii de Mansiada, quatinus omnes huiusmodi contractus casset, infirmet et annullet, in plenaria ipsius Capituli generalis potestate, nisi fuerint per ipsum generale Capitulum confirmati. 63.  Causam appellationis emissae per abbatem de Hemmerode contra dominum archiepiscopum Trevirensem super exactione cuiusdam subsidii requisiti auctoritate mandati apostolici, generale Capitulum mandat procuratori generali Ordinis, quod eam in Curia romana prosequatur, expensis dicti monasterii de Hemmerode et aliorum abbatum et abbatissarum illius provinciae, prout in statutis Ordinis continetur. 64.  Viso processu et controversia motis et agitatis coram abbate Bonaevallis Viennensis inter nobilem virum Evrardum de Sancto Quintino et Paulam eius filiam ex una parte, et abbatissam Sancti Pauli nostri Cisterciensis Ordinis eiusdem dioecesis, generale Capitulum declarat dictam abbatissam de rigore ad recipiendam dictam in monasterio suo non teneri ; quod si de gratia eamdem Paulam recipere voluerit, eidem permittitur. 65.  Generale Capitulum mandat abbati monasterii de Populeto, quatinus abbati Sanctarum Crucium quam cito poterit, intimet et significet quod unionem eidem monasterio Sanctarum Crucium de monasterio monialium Bonae quietis reverendo patri domino abbati Cisterciensi et eius monasterio immediate subdito, idem generale Capitulum cassavit, irritavit et annullavit in plenaria ipsius Ordinis potestate. 66.  Annuit Capitulum generale domino abbati de Firmitate, s. th. pr., et eius conventui, quod missa quae dicitur in eodem monasterio pro nobili et potente viro Guillelmo de Serceyo et suis praedecessoribus, pulsetur ter cum certis ictibus a sacerdote volente celebrare dictam missam, vel de eius mandato. 67.  Generale Capitulum debite informatum de pluribus criminibus et maxime falsificatione litterarum ac inobedientia et susceptione ordinum sacrorum contra voluntatem proprii abbatis et celebratione missae per fratrem Antonium de Combabassossa, monachum monasterii de Valeta, mandat abbati eiusdem monasterii de Valeta dictum fratrem Antonium incarcerari et iuxta suorum criminum exigentiam puniri, et si invenerit eum fuisse excommunicatum et celebrasse ac irregularitatem ob huiusmodi ordinum susceptionem et celebrationem commisisse, ad dominum Papam illum vel illos remittere, qui eum absolvere de iure habent et debent, invocato ad praemissa quorumcumque auxilio et favore, absolvendo omnes praedicti monasterii personas regulares a sententia vel sententiis excommunicationum quas participando cum dicto fratre Antonio incurrere potuerunt, si et in quantum indigeant. 68.  Cum monasterium de Heremo, Caturicensis dioecesis, sit immediate subiectum reverendo in Christo patri domino abbati Cistercii et eius monasterio, et abbas monasterii Loci Dei ibidem auctoritate propria visitaverit et diversa instituerit et ordinaverit, mittendo falcem in messem alienam, generale Capitulum inhibet eidem abbati Loci Dei ne amodo sine auctoritate dicti domini Cistercii talia praesumat, et nihilominus omnia ordinata et instituta per eumdem de Loco Dei idem generale Capitulum cassat, irritat et annullat, mandando abbatissae et conventui dicti monasterii de Heremo non eidem abbati Loci Dei vel alicui alteri, nisi de mandato dicti domini Cistercii obediant, seu quomodolibet pareant. 69.  Generale Capitulum annuit abbatissae et monialibus monasterii Elnonencae, quatinus liceat eis quolibet anno servitium celebrare XII lectionum cum una missa ad honorem beatae Radegundis reginae, nostri Ordinis, quamplurima miracula facientis. 70.  Generale Capitulum habet favorabiliter excusatum abbatem de Castro aquilae a via Capituli dehinc ad quinquennium. 71.  Conceditur per generale Capitulum abbatissae et conventui monasterii monialium de Casuis, quod propter devotionem populi concurrentis ad ipsum monasterium et venerationem sanctarum reliquiarum in eodem monasterio existentium, possit et liceat habere sermonem diebus festis sanctarum Catharinae et Margaritae. 72.  Generale Capitulum mandat abbati de Loco regio, quatinus compellat per censuras Ordinis omnes abbates et officiarios monasteriorum sibi per commissiones traditorum, ad contributiones recipiendum ac sibi vice Capituli omnes contributionum quottas et arreragia earum infra 15 dies vel terminum competentem per dictum abbatem ipsis praefigendum, praemissa canonica monitione. 73.  Ad instantiam et requisitionem magistri Ioannis Magdale, s. th. pr., ac in Curia romana procuratoris generalis, abbatis Fossae novae, electi in abbatem Fontisfrigidi praesens generale Capitulum citat fratrem Martialem de Rouha se gerentem pro abbate Fontis frigidi ad comparendum coram domino Claraevallis 15*a* die mensis decembris in domo dicti domini Claraevallis apud Divionem ad respondendum ad ea quae sibi proponentur pro parte dicti abbatis Fossae novae, super praefato monasterio Fontis frigidi, cum intimatione quod, eo non comparente amplius non citabitur et procedetur in dicta causa per praefatum dominum Claraevallis commissarium dicti Capituli generalis usque ad sententiam diffinitivam inclusive, eius contumacia non obstante ; hanc diffinitionem sibi praesentari mandat praesens generale Capitulum per magistrum regentem Sancti Bernardi Tolosae coram notariis et testibus aut quod alias legitime intimet. 74.  Abbati de Borbona praecipit Capitulum generale ut infra proximum festum Nativitatis Domini mittat domino Cistercii, ad expensas Capituli generalis, transcripta institutionis omnium scolarium in collegio Parisius, tenendorum a diversis abbatibus Ordinis quos instituit reverendissimus dominus cardinalis Albus vulgariter nuncupatus. 75.  Generale Capitulum monet et praecipit abbatibus de Gardo et de Bullencuria, ut ipsi satisfaciant domino abbati et monasterio Cistercii illud quod possunt debere dicto abbati et monasterio Cistercii infra triginta dies post intimationem praesentis diffinitionis, et nisi fecerint termino elapso sententiam excommunicationis se noverint incurrisse. 76.  Generale Capitulum mandat et praecipit abbati de Mansiada, immediato patri abbati monasterii monialium Bellaecumbae, Aniciensis dioecesis, quatinus inhibeat sorori Margaritae de Sancto Proiecto, ne de cetero se nominet aut nominari faciat abbatissam dicti monasterii Bellaecumbae cum a dignitate abbatiali dicti monasterii, suis exigentibus demeritis, fuerit et sit deposita, quodque diligenter vadat ad ecclesiam et sequatur horas canonicas, prout tenetur et faciunt ceterae moniales eiusdem monasterii, inhibet etiam dictis monialibus dicti monasterii ne eam tamquam abbatissam venerentur aut habeant, faciatque et cogat idem pater abbas eamdem Margaritam cum ceteris dicti monasterii monialibus tenere et observare ordinationes per dominum Cisterciensem et eius commissarios factas, et abbatissae modernae noviter institutae in omnibus obedire ; quod si rebellis et adimplere praedicta contempserit, emittatur a dicto monasterio, aut per incarcerationem, aut alias per dictum patrem abbatem puniatur. 77.  Abbati Populeti praecipitur per generale Capitulum sub poenis in statutis contentis, quatinus infra triginta dies ab intimatione praesentis diffinitionis mittat tres scolares sufficientes ad collegium Sancti Bernardi Tolosae, non obstantibus quibuscumque privilegiis, per praedecessores suos et per ipsum alias quomodocumque impetratis. 78.  Ad idem praecipitur abbati Sanctarum Crucium quod teneat duos scolares, ad idem abbati Vallis dignae duos, ad idem abbati de Berola unum, ad idem abbati de Petra unum, ad idem abbati de Rota unum, ad idem abbati de Sancta Fide unum, ad idem abbati de Bonifassano unum. 79.  Abusus bachalaureorum formatorum collegii Sancti Bernardi Parisius dicentium et asserentium, se habere eamdem potestatem in foro conscientiae super scolares dicti collegii, quam habet provisor eiusdem collegii, quodque provisor ipse non potest nec valet corripere aliquem scolarem absque consensu eorumdem bachalaureorum et consilii, dicentium se esse superiores dicti provisoris in correctionibus dictorum scolarium abusive appellantium a correctione provisoris ad ipsos bachalaureos et consilium, omnes huiusmodi abusus, tamquam contrarios statutis et Benedictinae, de cetero Capitulum generale prohibet observari sub poena perpetuae emissionis a collegio. 80.  Praesens generale Capitulum mandat abbati de Bouxedo, quatinus sororem Ioannam de Mendoxa, monialem monasterii Sanctae Mariae Regalis extra muros Burgis, reducat ad dictum monasterium et reponat, salva Ordinis disciplina, si aliud canonicum non obstet, abbatissam dicti monasterii, et conventum, si eam recipere recusaverint, si opus fuerit, per censuram Ordinis compescendo. 81.  Generale Capitulum monet et praecipit sub poena excommunicationis et depositionis abbati de Gratia Dei in Pictavia, quatinus provideat suo scolari, in collegio Sancti Bernardi Parisius destinato et existenti, de omnibus expensis necessariis, ut moris est, quem scolarem usque ad gradum doctoratus retinet ipsum Capitulum et mandat retineri sub praefata poena excommunicationis, quam in eumdem abbatem de Gratia Dei fert praefatum Capitulum quoties ipsum scolarem revocaverit. 82.  Generale Capitulum interno compassionis oculo respiciens amplissima damna quae, proh dolor ! monasterium de Bodelo nuperrime sustinuit, a solutione quottae contributionum per sequens immediate triennium abbatem et conventum dicti monasterii de Bodelo benigne supportando quittat et absolvit ; et quia dictum monasterium nonnulla combusta molendina cum pluribus officinis et variis grangiis habet necessario reparare, concedit et annuit dictum generale Capitulum dictis abbati et conventui ut cum ordinatione et deliberatione patris abbatis de Cambrone vendant unam mensuram siliginis, de patrimonio dicti abbatis de Bodelo provenientem, cum una portione terrae dudum acquisitae per fratrem Livinum Elbel, cuius annuus redditus circiter valet novem francos. Cumque dictum monasterium grandi numero religiosorum sit oneratum, concedit eidem abbati ut iuxta dispositionem dicti patris abbatis et sui, nonnulli de religiosis ad aliqua regulata nostri Ordinis monasteria spatio triennii dimittantur, praecipiendo districte et sub inobedientiae poena singulis dicti monasterii regularibus personis, quatinus dictis de Cambrone et de Bodelo abbatibus cum omni reverentia et humilitate quemadmodum ex voto tenentur obediant et pareant. 83.  Praesens generale Capitulum praecipit omnibus abbatibus in collegio Sancti Bernardi Parisius studentibus, ut si adduxerunt vel tenuerunt aliquos religiosos secum, quod habeantur ut scolares, ita quod subiiciantur omnibus quibus subiici consueverunt ceteri scolares, qui primitus venerint Parisius, vel alias nullo modo teneant, nisi aliter dominus Cistercii dispensaverit. 84.  Generale Capitulum concedit abbati et conventui monasterii Longivadi ut accipere possint eleemosinam eidem monasterio factam per probum virum Ogerium Bilon Latriceyo de una grangia cum managio in eodem Latriceyo existente, et propter devotionem illam et eleemosinam generale Capitulum consentit, quod ad devotionem dicti burgensis duae missae omni anno in eodem monasterio Longivadi celebrentur. 85.  Generale Capitulum contumacem reputans abbatem de Loco Dei, Ambianensis dioecesis, qui anno praeterito ad ipsum generale Capitulum de patre abbate suo appellans ad dictum Capitulum venire contempsit, mandans abbati de Caricampo, ut eumdem abbatem de Loco Dei apprehendat carceribus strictis detrudendum, et processu visitato per praedictum patrem abbatem suum de Fulcardimonte agitato, si causam depositionis una cum rebellione praedicta et aliis inde secutis in eo cognoverit, forma debita procedendi observata, eumdem a sua administratione destituat, et de novo provideat pastore, canonica moderatione, in ipsius generalis Capituli plenaria potestate. 86.  Abbatem de Gratia Dei canonice monitum ad satisfaciendum monasterio Claraevallis, generale Capitulum iterato monet et praecipit, quatinus infra festum Omnium Sanctorum eidem monasterio satisfaciat, alias sententiam excommunicationis se noverit incurrisse, in ipsius generalis Capituli plenaria potestate. 87.  Generale Capitulum contumaces reputat et declarat omnes et singulas moniales quae de provisione abbatissae suae, sororis Margaritae Utenhoven, appellaverunt ad ipsum generale Capitulum et minime comparuerunt. 88.  Generale Capitulum indiscretionem abbatis monasterii Populeti reformare volens, visa et considerata licentia per ipsum abbatem religioso suo fratri Andreae Pascari hinc et inde ad quinquennium evagandi, in periculum animae suae nimis indiscrete ac contra formam et honestatem Ordinis data, absque rationabili causa ac ipso etiam fratre renuente accipere, tenore praesentis diffinitionis cassat et annullat, mandans et praecipiens idem Capitulum in virtute salutaris obedientiae, quatinus ipsum fratrem Andream Pascari cum ceteris religiosis suis conservet et teneat, nisi adeo graves commiserit casus, ratione quorum ea ordinatione domini Cistercii vel Capituli generalis alias ordinata a monasterio esset licentiandus. 89.  Cum fratres Raymundus Boscheti monachus monasterii Bonaecumbae, Ruthenensis dioecesis, Laurentius Basche monachus Bonaevallis eiusdem dioecesis, Ioannes Garrigas monachus eiusdem monasterii Bonaecumbae, per procuratorem suum, abbate Bonaecumbae permittente, et de rato pro dicto Ioanne Garrigas monacho suo, contendentes de abbatiatu monasterii de Candelio renuntiaverint iuribus suis penitus simpliciter et absolute non coacti sed voluntarie in omnibus et per omnia, promiserintque cum solemni iuramento firmum, ratum et gratum perpetuo habere et firmiter tenere quidquid factum et ordinatum fuerit per idem Capitulum, per se vel per alium directe vel indirecte, palam et occulte venire, renuntiantes ea nunc omnibus impetratis pro parte eorum a quibusvis personis, renuntiantes etiam pro futuris temporibus omnibus oppositionibus et appellationibus quibuscumque factis vel fiendis coram quocumque iudice ecclesiastico vel saeculari, et se determinationi et ordinationi Capituli generalis submiserint sub iuramento, hinc est quod idem generale Capitulum cassat et annullat omnes et singulos processus factos occasione huiusmodi contentionis, declaratque dictum monasterium vacare ; et ne propter diuturnam vacationem idem monasterium incommoda patiatur, idem generale Capitulum debite informatum de virtutibus, scientia, moribus, idoneitate et experientia in utroque regimine fratris Raymundi Bocheti ipsum in abbatem monasterii de Candelio instituit et praeficit, mandans omnibus dicti monasterii de Candelio regularibus personis, quatinus eidem Raymundo tamquam eorum vero abbati professionem, obedientiam et reverentiam debitas faciant et exhibeant, et in suum verum abbatem et pastorem recipiant, recompensationem expensarum factarum per contendentes secundum monasterii facultatem committit praesens generale Capitulum domino Claraevallis, s. th. pr. [DIFFINITIONES] GENERALES 90.  Generale Capitulum omnes et singulos abbates qui, legitima cessante excusatione, ad Capitulum praesens minime comparuerunt, nec suas excusationes miserunt, ad solvendum in proximo generali Capitulo expensas quas fecissent veniendo condemnat, et ad solvendum per censuram Ordinis vult compelli. 91.  Generale Capitulum omnibus et singulis abbatibus qui de consilio et assensu patrum abbatum resignare voluerint, dehinc ad proximum generale Capitulum plenariam dat *licentiam* resignandi. 92.  Ad notitiam generalis Capituli deductum est, quod nonnulli Ordinis abbates et personae, magis spe et praetextu turpis lucri, reliquias sanctorum deferunt et deferri faciunt, quam causa venerationis et devotionis, propter quod plurima scandala oriuntur et oriri possent, nisi citius *occurreretur* ; eapropter honestati et saluti monasteriorum et personarum ipsius Ordinis providere cupiens, idem generale Capitulum districte inhibendo mandat et praecipit omnibus abbatibus, abbatissis et personis Ordinis, ne de cetero sine ipsius generalis Capituli licentia qualescumque reliquias per saeculum portare praesumant. 93.  Cum inter cetera privilegia Ordini nostro Cisterciensi indulta, sit eidem Ordini concessum et indultum ne aliqua persona ad dignitatem abbatialem in ipso Ordine promoveatur, nisi per annum in ipso Ordine professus extiterit, generale Capitulum attendens et experimento cognoscens, quod ob negligentiam huiusmodi indultum custodiendi plurima et damnabilia secuta sint, et nisi obviaretur sequi possent incommoda, statuit, mandat et inhibendo *prohibet,* ne a cetero aliqui ipsius Ordinis conventus aliquem, qui non fuerit de Ordine nostro professus per annum, in abbatem eligere aut postulare praesumant, et si secus fecerint, electio et postulatio sic factae contra praedictum indultum et ipsius generalis Capituli institutum, irritae sint et inanes, monachique sic eligentes vel postulantes ipso facto ad eligendum active et passive sint inhabiles, et monasterii vacantis provisio ad patrem abbatem ipso facto sit devoluta. 94.  Generale Capitulum notificat universis, quod monasterium de Columna est immediate subiectum abbati et monasterio de Prulliaco, quodque si contingeret dictum abbatem de Columna placitare coram dicto de Prulliaco et causa ibi terminari non posset aut appellaretur a dicto patre abbate de Prulliaco, causa debet devolvi ad reverendum in Christo patrem dominum Cisterciensem, et de appellatione dicta cognoscere reverendus dominus Cistercii, cui immediate dictus abbas de Prulliaco et eius monasterium subiicitur. 95.  Praecipit et mandat generale Capitulum omnibus abbatibus et personis regularibus Ordinis universi, quatinus a cetero coronas portent latitudine unius boni pollicis dumtaxat, et ne tunicas legerius fissas habeant aut camisiis lineis uti praesumant. 96.  Quia ad audientiam generalis Capituli deductum, quod nonnullae personae nobiles et aliae diversorum statuum, privilegia et consuetudines nostri Cisterciensis Ordinis per Summos Pontifices et concilia generalia, ac alios ad quos de iure spectat, confirmatas [impugnant] : asserendo allegatur, et in placitationibus in enervationem iurium ipsius Ordinis proponitur, quod donati Ordinis seu oblati tenentur habitum mutare, quodque continenter debent vivere, nec matrimonialiter coniuncti censentur exempti a saecularibus exactionibus, nec debent ipsius Ordinis privilegiis, libertatibus, et gratiis gaudere ; eapropter generale Capitulum ipsius Cisterciensis Ordinis in monasterio Cisterciensi, quod est caput et initium ipsius Ordinis, necnon in maioribus et in aliis dicti Ordinis monasteriis et locis, donati seu oblati ipsius Ordinis nostri postquam dederunt se et sua Deo et monasteriis nostris ipso facto habemus eos tamquam fratres, possumus, consuevimus et licet nobis eisdem donatis seu oblatis sacramenta ministrare, ac nostris privilegiis et libertatibus a Summis Pontificibus, conciliis generalibus, regibus et principibus ac dominis aliis, nobis et nostro Ordini concessis facere gaudere, et nos per ipsos donatos nostros nostras operas et agenda nostra usque ad praesens exercuimus et fecimus sine contradictione, pacifice et quiete, declaramus etiam quod matrimonialiter in domibus et locis nostris a tempore praeterito et usque nunc consueverunt vivere habitumque saecularem non mutantes, nec mirandum est cum vota religionis non emiserint. 97.  Capitulum generale dat fratribus domus Misericordiae Dei prope Frankenford, Ordinis Carthusiensis, participationem omnium bonorum spiritualium per universum Ordinem. 